
–	so zreteľom na svoje predchádzajúce uznesenia o Afganistane,
–	so zreteľom na článok 144 ods. 5 a článok 132 ods. 4 rokovacieho poriadku,
A.	keďže od prevzatia moci v krajine Taliban rozložil súdny systém, nariadil sudcom, aby v plnej miere vykonávali právo šaría, a obnovil verejné popravy a kruté tresty, ako je bičovanie a ukameňovanie; keďže odvtedy sa uskutočnilo päť verejných popráv, na ktorých sa zúčastnili tisíce ľudí;
B.	keďže Taliban prakticky vymazal ženy a dievčatá z verejného života; keďže medzi obmedzenia ich práv patrí zákaz prístupu k práci, cestovaniu a zdravotnej starostlivosti bez mužského rodinného príslušníka, zákaz vzdelávania po šiestom ročníku, zákaz prístupu na verejné miesta a zákaz športovania, násilné presadzovanie prísneho kódexu obliekania a zrušenie systému podpory pre obete násilia;
C.	keďže menšiny, ako sú Hazári a Tadžikovia, čelia rastúcim represiám a diskriminácii;
1.	vyjadruje vážne znepokojenie nad humanitárnou krízou a krízou v oblasti ľudských práv v Afganistane od prevzatia moci Talibanom; pripomína medzinárodné záväzky Afganistanu v oblasti ľudských práv; opakuje svoj neochvejný záväzok voči afganskému ľudu a záväzok dodržiavať jeho práva a slobody, ktoré boli zaručené za posledných 20 rokov;
2.	odsudzuje radikálny výklad práva šaría a jeho presadzovanie zo strany Talibanu a pokus o vymazanie žien a dievčat z verejného života, čo predstavuje prenasledovanie z dôvodu rodovej príslušnosti a rodový apartheid; vyzýva, aby sa okamžite obnovila plná, rovnocenná a zmysluplná účasť žien a dievčat na verejnom živote, najmä ich prístup k vzdelávaniu a práci; oceňuje odvahu afganských žien a vyjadruje im svoju solidaritu;
3.	vyzýva de facto afganské orgány, aby opätovne otvorili celoštátny systém podpory pre obete násilia páchaného na ženách a dievčatách a aby im zabezpečili možnosti hľadania útočiska, zdravotnej starostlivosti, právnych prostriedkov nápravy a odškodnenia;
4.	žiada, aby boli obete násilia páchaného na ženách a dievčatách prepustené z väzenia, kde sú väznené v neľudských podmienkach na úkor ich duševného a fyzického zdravia[footnoteRef:1]; [1:  	Pomocná misia OSN v Afganistane, Rozdielne postupy: riešenie sťažností týkajúcich sa rodovo podmieneného násilia na ženách a dievčatách de facto afganskými orgánmi, december 2023.] 

5.	naliehavo vyzýva de facto afganské orgány, aby zrušili trest smrti a okamžite zastavili verejné popravy, iné kruté alebo neľudské tresty a diskrimináciu a barbarské prenasledovanie žien a dievčat, a najmä LGBTIQ+ osôb a etnických a náboženských menšín;
6.	odsudzuje svojvoľné zadržiavanie obhajcov ľudských práv vrátane Manizhy Seddiqiovej, Ahmada Fahima Azimiho, Sediqullaha Afghana, Fardina Fedayeeho a Ezatullaha Zwaba; žiada ich okamžité a bezpodmienečné prepustenie;
7.	trvá na udržiavaní spolupráce s Talibanom za prísnych podmienok na základe piatich kritérií stanovených Radou a odporúčaní osobitného spravodajcu OSN;
8.	podporuje výzvy afganskej občianskej spoločnosti, aby sa de facto afganské orgány zodpovedali za svoje zločiny, najmä prostredníctvom vyšetrovania Medzinárodného trestného súdu, vytvorením nezávislého vyšetrovacieho mechanizmu OSN a rozšírením reštriktívnych opatrení EÚ;
9.	naliehavo vyzýva EÚ a členské štáty, aby zvýšili humanitárnu pomoc a financovanie na podporu základných potrieb a živobytia a afganskej občianskej spoločnosti; naliehavo vyzýva členské štáty, aby vydávali humanitárne víza prenasledovaným ženám a obhajcom ľudských práv a aby dokončili evakuáciu miestnych afganských zamestnancov, ktorí sú stále v krajine;
10.	vyzýva medzinárodné spoločenstvo, a najmä regionálnych aktérov, aby naďalej vyvíjali tlak na de facto afganské orgány; zdôrazňuje, že nútený návrat Afgancov ich vystavuje riziku;
11.	poveruje svoju predsedníčku, aby toto uznesenie postúpila Rade, Komisii, podpredsedovi Komisie/vysokému predstaviteľovi Únie pre zahraničné veci a bezpečnostnú politiku, členským štátom, OSN a de facto afganským orgánom.

